
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  24  octombrie  2007               

Pl-x  651 /2007                      


A V I Z

asupra propunerii legislative privind modificarea şi completarea lit.c) de la art.(86) din Legea nr.351/2004 - Legea gazelor
                 În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind modificarea şi completarea lit.c) de la art.(86) din Legea nr.351/2004 - Legea gazelor, trimisă cu adresa nr. Pl-x  651 din 2.10.2007  şi înregistrată cu nr.31/1053 din 3.10.2007.
 În conformitate cu dispoziţiile art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională.
                Senatul, în calitate de primă Cameră sesizată, a respins propunerea legislativă, în şedinţa din  24 septembrie  2007.

Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă  în şedinţa din 24  octombrie 2007.

 Membrii comisiei au examinat expunerea de motive şi propunerea legislativă supusă avizării, care  are ca obiect de reglementare modificarea lit.c) a articolului 86 din Legea gazelor nr.351/2004, cu modificările şi completările ulterioare, astfel încât numai societăţile cu capital integral de stat, concesionari în sistemul gazelor naturale, să poată beneficia de dreptul de servitute legală. Au fost de asemenea examinate, avizul negativ al Consiliului Legislativ, nr.461 din 10.04.2007, precum  şi punctul de vedere al Guvernului trimis cu adresa nr.948 din 26.04.2007, prin care nu susţine adoptarea acestei iniţiative legislative.
                 În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei propuneri legislative, întrucât propunerea formulată este discriminatorie şi contravine dispoziţiilor art.44 alin.(2) din Constituţia României, republicată, potrivit cărora „proprietatea privată este garantată şi ocrotită în mod egal de lege, indiferent de titular”. Totodată, prin Deciziile nr.230/2006 şi nr.98/2007, Curtea Constituţională a respins excepţiile de neconstituţionalitate a dispoziţiilor art.86 lit.c) din Legea nr.351/2004.
În raport de obiectul şi conţinutul reglementării,  propunerea legislativă  face parte din categoria legilor organice. 
                                              PREŞEDINTE,                               SECRETAR,

                                              Sergiu ANDON                               George BĂEŞU
  Consilier,  C. Păduroiu

